Joaquín Costa Martínez

**Joaquín Costa Martínez** (Monzón, Cinca Meya, 14 de setiembre de 1846 - Graus, Ribagorza, 8 de febrero de 1911), politico, churista, economista y historiador aragonés.

L'anyo 1903 fue esleito deputato en o Congreso d'os Deputatos de Madrid, cargo que albandonó en 1905.

## Biografía
Joaquín Costa Martínez naixió de Monzón, encara que a os seis anyos d'edat se treslladó con a suya familia a Graus por lo que tamién se le conoixe como *O Lión de Graus*. En a ciutat de Uesca cursó o bachillerato, obtenendo o títol de mayestro y d'agrimensor. Tamién estudió arquitectura pero sin rematar a carrera. Obtenió una pensión d'o gubierno espanyol por asistir a la Exposición Internacional de París de 1867. En Madrid se licenció y doctoró en Dreito y en Filosofia y Letras. Escribe *La vida del Derecho* (1876) y ye profesor auxiliar en a Universidat Central, cargo que refusa en protesta por a política educativa d'a Restauración chunto a Francisco Giner de los Ríos y atros miembros d'a Institución Libre d'Amostranza. A ista institución laica d'amostranza, inspirata en a filosofía d'o Krausismo, se troba ligato alavez dirichindo o suyo *Boletín* (1880–1883), fendo clases y participando eficazment en o Congreso Pedagóchico Nacional de 1882.

Exerce como letrato en Cuenca y dimpués en Huesca (1877–1879); en ista zaguera estata en a suya provincia natal redacta *Cuestiones celtíberas: religiones*, *Organización política, civil y religiosa de los celtíberos* y *Derecho consuetudinario del Alto Aragón*.

Unatra vegada en Madrid como pasant, colabora en a *Revista de España*, en a *Revista General de Legislación y Jurisprudencia* y en a Reyal Academia de Churisprudencia y Lechislación, a on que presenta os suyos *Estudios jurídicos y políticos* y a suya *Teoría del hecho jurídico individual y social*. Mas entabant, en 1887, será profesor y ferá un *Plan de una Historia del Derecho espanyol en la antigüedad*. Fa parti d'o Congreso de Churisconsultos Aragoneses, en Zaragoza.

Os suyos humildes oríchens le endrezan a la politica; estudeya mas que mas as radices populars d'o dreito consuetudinario espanyol (*Introducción a un tratado de política textualmente de los refraneros, romanceros y gestas de la Península*, 1881) y o mundo rural fendo parti d'os Congresos d'Agricultors y Ganaderos (1880–1881). Fa parti también en numerosos mítins y conferencias africanistas y abolicionistas, planteyando a suya anvista de *El comercio espanyol y la cuestión de África* (1882). Diriche, a mas, o Congreso Espanyol de Cheografía Colonial y Mercantil (1883), cofunda a Sociedat de Africanistas y Colonistas que diriche as expedicions a l'Africa occidental y ecuatorial y fa parti d'a *Revista de Geografía Colonial* (1885–1887).

Por ixas envueltas accede a o cuerpo de notarios (Granada, Chaén) y aboga a escape por a reorganización d'o Notariato, d'o Rechistro d'a Propiedat y de l'Administración de Chusticia (1890). Dentra igualment en o Cuerpo Superior d'Advogatos d'o Estado.

Manimenos, una progresiva malautía d'atrofia muscular le fa instalar-se en o suyo quiesto y familiar Graus (Uesca), dende a on atamas de tot organiza a la Liga de Contribuyents de Ribagorza que deriva en movimiento político de inclinacions socials. Asinas apareixen cuantas campanyas por tot l'Alto Aragón (dende 1892), con a fin de potenciar a producción agraria gracias a o regano y por meyo d'obras hidraulicas que ha de fer o Estato, en opinión de Costa.

Dimpués d'a suya tornada, a la fin (1893), a una plaza de notario en Madrid, tien agora una anvista muito mas politica y cientifico-social, parando a suya magna obra *Colectivismo agrario* (1898), en que fa una dura critica d'a destrucción por as desamortizacions y atras practicas d'ancestrals sistemas de propiedat comunal, que describe muit decumentadament, y galvaniza a la opinión publica a radiz d'o Desastre de 1898, en que Espanya pierde as suyas zagueras colonias debito a la guerra con Estaus Unius: Cuba, Puerto Rico y as islas Filipinas.

En o segundo tomo d'o *Colectivismo Agrario en España* (1898) presenta Costa lo que viene a estar una ampla historia economica d'os sistemas de propiedat y as suyas diversas modalidaz (dende os cotos a las faceras y tierras comunals), as formas de expleitación, etc., tornando dos siglos antis d'a nuestra era; tamién, con notable agudeza, tracta d'o control sobre l'augua y as suyas diferents formas de propiedat, d'as cofadrías pesqueras, etc.

Con os suyos mensaches a las Cambras Agrarias aragonesas consigue a creyación d'una Asemblea Nacional de Productors que s'alía con as Cámbras de Comercio que lidera Basilio Paraíso y a Liga Agraria formata por as clases propietarias castellanas dirichitas por Santiago Alba ta formar a Unión Nacional, nuevo partido político popular y muit critico con o sistema d'a Restauración canovista. Ista propuesta resulta masiau heterochenia y resta por un inte muitos militants a o republicanismo y encara que no se converte en partiu politico. Con tot y con ixo, Costa acata a Unión Nacional, integra as suyas fuerzas, acepta un cargo en o Directorio y redacta o mensache de queixa y protesta a o Congreso d'os Deputatos que se publicó en a prensa l'1 d'abril. Pero no funcionó o intento de fuerza de sacar manifestacions a la carrera: se viedó la de Madrid, y s'autosuspendioron a resta. Reunitos en a casa de Costa, en Madrid, Paraíso refirma accions directas espectaculars como una vaga de contribuyents, mientres Costa creye improbable un alto seguimiento d'ixa mida y mas seguro y fundo o treballo d'un partiu político, educador d'o pueblo. Bi ha diversas opinions sobre a estratechia a realizar entre Costa y Paraíso y a la fin Costa planteya (septiembre de 1900) a suya deseparación d'o Directorio d'a Unión Nacional. Os gremios madrilenyos se aleixan también de Paraíso, si bien a Unión encara celebra un mítin en Barcelona en abril de 1901. Paraíso y Alba s'aseguran os suyos escanyos de deputatos liberals mientres Costa, que suenia encara con un partiu d'intelectuals, chira enta a Unión Republicana. A Unión Nacional se desintegró por a tensión entre os intreses populars y os corporativos. Costa percibió que o poder, tal como yera confegurato, no fería nunca reformas *recheneracionistas*. En iste afer Costa se troba solenco de tot.

Afectato profundament por o fracaso d'a Unión Nacional, continó, atribuyendo responsabilidaz por a situación espanyola a la propia monarquía en *Quiénes deben gobernar después de la catástrofe*, *Reconstitución y europeización de España* y, mas que mas, a espectacular enquesta realizata dende l'Ateneu de Madrid con a colaboración de muitas grans feguras d'a cultura y a sociedat espanyolas (de Miguel de Unamuno a Emilia Pardo Bazán) ta redactar un d'os suyos títols clasicos: *Oligarquía y Caciquismo como la forma actual de gobierno en España: urgencia y modo de cambiarla* (1901), a on que denuncia a corrupción d'o sistema político canovista d'a Restauración que supondrá a marchinación de Costa d'os centros politicos d'o sistema.

## Obras editatas de Joaquín Costa
* ''La tierra y la cuestión social'' (texto completo).
* ''La vida del derecho: ensayo sobre el derecho consuetudinario'', Analecta editorial, Pamplona, 2003.
* ''Reforma de la fe pública'', Analecta editorial, Pamplona, 2003.
* ''Reorganización del notariado, del registro de la propiedad y de la administración de justicia'', Analecta editorial, Pamplona, 2003.
* ''Política hidraúlica'', Analecta editorial, Pamplona, 2005.
* *Derecho consuetudinario y economía popular de España*. Zaragoza: Editorial Guara, 1981.
* *La libertad civil y el Congreso de Jurisconsultos Aragoneses*. Zaragoza: Editorial Guara, 1981.
* *La vida del derecho : ensayo sobre el derecho consuetudinario*. Zaragoza: Editorial Guara, 1982.
* *Teoría del hecho jurídico individual y social*. Zaragoza: Editorial Guara, 1984.
* *Reforma de la fe publica*. Zaragoza: Editorial Guara, 1984.
* *Maestro, escuela y patria* : (notas pedagógicas). Madrid: Biblioteca Costa, 1916.
* *Oligarquía y caciquismo como la forma actual de gobierno en España : Urgencia y modo de cambiarla*. Madrid: Establecimiento Tipográfico de Fortanet, 1901.
* *Tutela de pueblos en la Historia*. Madrid: Biblioteca Costa, [s. a.].
* *Historia, política social: patria*. Madrid: Aguilar, 1961.
* *Oligarquía y caciquismo. Colectivismo agrario y otros escritos*. Madrid: Alianza, 1967.
* *La fórmula de la agricultura espanyola*. Madrid: Biblioteca Joaquín Costa, 1912.
* *La tierra y la cuestión social*. Madrid: Biblioteca Costa, 1912.
* *Colectivismo agrario en España*. Zaragoza: Editorial Guara, 1983.
* *Política hidráulica (misión social de los riegos en España)*. Madrid: Biblioteca J. Costa, 1911.
* *Reorganización del notariado, del Registro de la Propiedad y de la Administración de Justicia*. Madrid: Biblioteca Joaquín Costa, 1917.

## Bibliografía sobre Joaquín Costa
* ''Joaquín Costa y Graus''.
* E. F<small>ERNÁNDEZ</small> C<small>LEMENTE</small>: ''El pensamiento y la obra de Joaquín Costa''.
* M. FERNÁNDEZ ALMAGRO, *El caso Joaquín Costa*, en *En torno al 98, Política y literatura*, Madrit 1948.
* M. GAMBÓN PLANA, *Biografía y bibliografía de D. Joaquín Costa*, Uesca 1911.
* M. CIGES APARICIO, *Joaquín Costa*, Madrit.
* L. L<small>EGAZ</small> L<small>ACAMBRA</small>, *El pensamiento social de Joaquín Costa*, en *Estudios de Historia social de España*, Madrit 1949.
* C. MARTÍN RETORTILLO, *Joaquín Costa propulsor de la reconstrucción nacional*, Barcelona 1961.
* E. T<small>IERNO</small> G<small>ALVÁN</small>, *Costa y el regeneracionismo*, Barcelona 1961.
* Ramiro GRAU MORANCHO: *Joaquín Costa y el idioma aragonés*, 3ª. edición. Editorial JALÓN, Zaragoza, 1980. ISBN 84-300-2457-3.

## Vinclos externos
*  Portal sobre Joaquín Costa.
*  ''Joaquín Costa y Martínez'' en a *[[Gran Enciclopedia Aragonesa]]*.

## Referencias